《双白莲歌题长女兆英画》
清代·何乃莹

银河倒泻三峡泉，粉笔划破秋空烟。临风悄对光莹然，意态绰约花开先。

晓月欲坠凉娟娟，露华皎洁珍珠圆。乍如宓妃来洛川，凌波微步交回旋。

又如佛子临九天，芬陀利花在眼前。瑶池昨夜开华筵，空中掷下双玉盘。

素女醉舞青娥颠，六月霜雪霏琼田。我持杯酒凭雕阑，俯视秋水清且涟。

中央宛在疑飞仙，神游江潭周湘沅。灵均素质同昭宣，兰汤沐浴清白全。

琼枝玉华成班联，移家宛住西湖边。两峰凝雪生朝寒，我欲从之劳跻攀。

清晨坐对佳赏延，溪山尺咫精神传。愿花常好花无言，为花写图徵吟笺，常使香色留千年。

作者简介：何乃莹，字润夫，一字梅叟，灵石人。光绪庚辰进士，改庶吉士，历官左副都御史。有《灵樵仙馆诗草》。